送朱貺中允宰宋城
作者：黄庭堅
朝代：宋

paragraphs: 鄴王臺邊春一空，但有雪飛楊柳風。
我從南陽解歸橐，重簾複幕坐學宮。
酒材苦責公釀薄，欲經醉鄉無路通。
奈何當此意緒惡，僚友决去如飛鴻。
朱侯官居鄴城下，不脫轡銜秣征馬。
綠槐陰陰門對街，唯我知君少閑暇。
新從天上拜書回，去效割雞宋之野。
宋城萬家有和氣，明府豈弟心傾寫。
愧君乞言極忠厚，安得瓊瑶贈盈把。
古來爲縣有盛名，不過墾田歸桑柘。
欲蘇濁水頳尾魚，舞文吏胥無假借。
朝廷本意在治安，外論不然可驚唶。
豈如規摹跨三代，首聽官師困鰥寡。
簿書期會可半功，區別枉直教刑中。
杜光作刑至載割，及民無辜受笞駡。
權衡此心坐堂奧，草木遂生蟲蟻化。
朱侯明日君定行，行李觸熱時已夏。
我官雀鼠盜太倉，欲去猶須畢婚嫁。
幾時可上君政成，即買扁舟極東下。